### 8.      Ansøgning om godkendelse af skema A - opførelse af 17 almene familieboliger på [adresse] i Kalundborg - Boligselskabet Alliken

**Åbent**

Sagsnr.: 326-2017-22978       J.nr.: 03.02.00           Dokumentnr.:
[adresse]

**Sagstype**

Beslutning.

**Resume og sagens baggrund**

Domea søger på vegne af Boligselskabet Alliken om
godkendelse af skema A vedrørende opførelse af 17 almene familieboliger og 1
gæstebolig, beliggende [adresse] i Kalundborg. Anskaffelsessummen forventes
at udgøre 33.193.320 kr., hvorved kommunen skal betale en kommunal grundkapital
på 3.319.332 kr., svarende til 10 % af anskaffelsessummen. Herudover skal
kommunen påtage sig garanti for realkreditlånet.

Grethe Petersen ejer grunden, og Kommunalbestyrelsen
godkendte på sit møde den 27. juni 2012 nedrivning af den daværende boligblok
med 30 boliger, som lå på grunden, og boligselskabet har efterfølgende i
samarbejde med kommunen udarbejdet lokalplan for området, hvilken blev godkendt
af Kommunalbestyrelsen den 26. april 2017.

Lovhjemmel: Støttebekendtgørelsen.

**Indstillinger**

Direktøren indstiller, at

1. projektet og skema A godkendes med en anskaffelsessum på
   33.193.320 kr.
2. der gives tilsagn om kommunegaranti for den del af
   realkreditlånet, der ligger ud over 60 % af ejendommens værdi.
3. huslejen for boligerne godkendes til 1.070 kr.pr.m2 ekskl.
   forbrugsudgifter.
4. grundkapitalen på 3.319.332 kr. finansieres af afsatte
   beløb på budget 2017 med 1.700.000 og ved at budget 2018 tilføres
   1.619.332 kr.

**Behandling**

Økonomiudvalget, Kommunalbestyrelsen.

**Sagsfremstilling**

Efter Kommunalbestyrelsens godkendelse af nedrivningen den
26. april 2012 blev den efterfølgende godkendt af Ministeriet for By, Bolig og
Landdistrikter den 6. november 2012. En af forudsætningerne for godkendelsen
dengang var, at nedrivningen skulle finansieres ved salg af grunden, hvilket
desværre ikke har været muligt. Derfor ønskede boligselskabet i stedet at bygge
nye boliger på grunden, som på dette tidspunkt ikke var lokalplanlagt.

*Lokalplan og byggetilladelse*

En af betingelserne for godkendelse af skema A er, at der er
en godkendt lokalplan for området. Denne er nu blevet udarbejdet og godkendt af
kommunalbestyrelsen den 26. april 2017.

*Bebyggelsen*

Bebyggelsen opføres som 3 punkthuse i 3 plan. Det samlede
areal udgør:

|  |  |
| --- | --- |
| 8 stk. 3-vær på 91,5 m2 | 744 m2 |
| 9 stk. 3-vær på 94,0 m2 | 860 m2 |
| Boliger i alt | 1.579 m2 |
| Fællesrum - incl. 25 m2 gæstebolig | 118 m2 |
| I alt | 1.697 m2 |

De 17 boliger er alle incl. 9,7 m2 fælles adgangsareal. Der
er elevator i alle 3 punkthuse.

Boligselskabet har indberettet skema A i det lovpligtige
BOSSINF.

*Byggetilladelse*

Ansøgning om byggetilladelse skal være fremsendt til
godkendelse inden skema B kan godkendes, ligesom byggeriet ikke må være
påbegyndt før skema B er godkendt.

*Anskaffelsessum*

Maksimumbeløbet i 2017 for familieboliger i Kalundborg
Kommune udgør 19.560 kr. pr. m2

incl. energitillæg ved etagebyggeri, dvs. 19.560 kr. x 1.697
m2 = 33,193 mio. kr. Dette beløb må ikke overskrides.

Anskaffelsessummen er i skema A specificeret således:

|  |  |
| --- | --- |
| Grundudgifter | 3,147 mio. kr. |
| Entrepriseudgifter | 23,817 mio. kr. |
| Omkostninger | 5,684 mio. kr. |
| Gebyrer | 0,545 mio. kr. |
| Anskaffelsessum i alt | 33,193 mio. kr. |

Som finansieres således:

|  |  |  |
| --- | --- | --- |
| Kommunal grundkapital | 10 % | 3,319 mio. kr. |
| Beboerindskud | 2 % | 0,664 mio. kr. |
| Støttede lån | 88 % | 29,210 mio. kr. |

*Garanti*

Ud over det kommunale grundkapitallån påtager kommunen sig
en kommunal garanti for den del af lånet, som ligger ud over 60 % af
ejendommens markedsværdi. Markedsværdien opgøres af det långivende
realkreditinstitut *efter* opførelsen, hvorfor garantien ikke kendes før.

*Støttesagsgebyr*

Støttesagsgebyr til Kalundborg Kommune udgør 2,5 promille af
anskaffelsessummen og forventes herefter at udgøre 82.982 kr. Beløbet vil blive
opkrævet i forbindelse med godkendelse af skema C.

*Huslejen*

Den gennemsnitlige husleje er opgjort til 1.070 kr. pr. m2
pr. år excl. forbrugsudgifter. Det vil sige, at den månedlige husleje excl.
forbrug for de to boligstørrelser forventes at blive:

91,5 m2, forhøjet til 92 m2                =               8.203
kr.

94,0 m2      =                                                  8.381
kr.

Herudover er forbrugsudgifterne til varme, vand og el
anslået til 195 kr. pr. m2 pr. år og udgifter til IT, fællesantenne mv. er
anslået til 7 kr. pr. m2 pr. år., dvs. i alt ca. 1.570 pr. måned.

*Tidsplan*

Fra godkendelse af skema A kan der max. gå op til 15 måneder
til godkendelse af skema B, hvorefter byggeriet kan påbegyndes. Aflevering og
indflytning forventes ca. november 2019.

*Lejeledighed*

Der er med virkning fra 1. april 2013 indført en indberetningspligt
ved nye tilsagn, hvis der i kommunen findes mere end 2 % ledige familie- eller
ungdomsboliger, der medfører lejetab, jf.

§ 104 og § 115, stk. 7.

Økonomistaben har noteret sig, at ledighedsprocenten i
Kalundborg Kommune udgør 0,03 % pr. 1. juni 2017.

Det fremsendte dispositionsforslag over projektet ved
vedhæftet.

**Økonomiske konsekvenser**

Den kommunale grundkapital på i alt 3.319.332 kr. finansieres
ved konto for indskud i Landsbyggefonden med 1.700.000 kr. og ved at tilføre
budget 2018 med 1.619.332 kr. Afgivelse af kommunegaranti til opførelse af
almene boliger påvirker ikke den kommunale låneramme.

**Økonomiudvalgets møde den 21.
juni 2017:**

Anbefales.

**Bilag**

|  |  |
| --- | --- |
| Dispositionsforslag - Lundevej 38 | 326-2017-192209 |